b"\n_START_ARTICLE_\nSt. Albans\n_START_SECTION_\nHist\xc3\xb2ria\n_START_PARAGRAPH_\nAquesta \xc3\xa0rea va estar poblada antigament per la tribu dels catuvel\xc2\xb7launs, que van ser derrotats pels romans. Aquests van construir una gran ciutat anomenada Verulamium, dotada de totes les comoditats, per\xc3\xb2 quan els romans van abandonar Brit\xc3\xa0nia, va quedar totalment deserta. La ciutat de St Albans va sorgir al voltant d'una important abadia situada a uns 8\xc2\xa0km de l'assentament rom\xc3\xa0, per a la construcci\xc3\xb3 de la qual es va emprar la pedra dels edificis de Verulanum. Aquesta abadia, es va anar fent gran, la seva primitiva esgl\xc3\xa9sia es va ampliar per a fer una catedral, al costat tamb\xc3\xa9 s'hi va instal\xc2\xb7lar un convent de monges. En la seva escola es van formar homes importants, entre ells el papa Adri\xc3\xa0 IV._NEWLINE_L'any 1290 la process\xc3\xb3 funer\xc3\xa0ria d'Elionor de Castella, esposa d'Eduard I d'Anglaterra, va fer parada aqu\xc3\xad per passar la nit quan anaven de cam\xc3\xad al seu lloc de sepultura. En commemoraci\xc3\xb3 es va erigir una creu a la pla\xc3\xa7a del mercat que va costar 100 lliures. La creu va estar-hi durant anys davant la torre del rellotge, per\xc3\xb2 va ser demolida el 1701. L'any 1872 van posar una font al lloc on havia estat la creu, i m\xc3\xa9s tard la van traslladar a una altra pla\xc3\xa7a, Victoria Square. _NEWLINE_La torre del rellotge, constru\xc3\xafda entre el 1403 i el 1412, sembla que es va fer amb la intenci\xc3\xb3 de contrarestar visual i auditivament el poder de l'abat a la ciutat. L'abat Ulsinus va establir un mercat, perm\xc3\xads que va ser confirmat pel rei Joan sense Terra el 1202 i tamb\xc3\xa9 per Eduard VI l'any 1553._NEWLINE_Les disputes entre la poblaci\xc3\xb3 i l'abat van anar empitjorant durant el segle XIII, i aquest va fer construir el 1365 una muralla que separava els edificis mon\xc3\xa0stics de la resta de la ciutat. Les tensions van tornar a sorgir quan el juny del 1381, van arribar not\xc3\xadcies de rebel\xc2\xb7li\xc3\xb3 a Londres. Un grup de ciutadans va viatjar a la capital per demanar al rei que abol\xc3\xads els privilegis de l'abadia; quan van tornar van trobar que l'abat havia fugit i s'havia deixat la porta oberta, llavors van entrar i van cremar algunes coses dels monjos a la pla\xc3\xa7a del poble. El 16 de juny l'abat va tornar i va signar una document que conferia els seus drets a la junta de ciutadans. La revolta s'estava escampant per altres pobles de la rodalia i, per acabar-la, la just\xc3\xadcia va fer penjar els seus dirigents: Wat Tyler i  William Grindecobbe._NEWLINE_Durant la guerra de les dues roses es van lliurar dues batalles. La primera batalla de St Albans es va produir el 22 de maig del 1455 i va suposar una derrota per als partidaris de Lancaster. El 17 de febrer del 1461 no va ser al mig de la ciutat sin\xc3\xb3 a Bernards Heath, una mica al nord, i va resultar una vict\xc3\xb2ria per als de Lancaster._NEWLINE_L'any 1553, en aplicaci\xc3\xb3 de la dissoluci\xc3\xb3 dels monestirs, l'abadia va ser venuda a la ciutat per 400 lliures i va ser des de llavors l'esgl\xc3\xa9sia parroquial. La capella de la Verge va passar a ser l'escola i la gran portalada es va fer servir com a pres\xc3\xb3 fins al segle XIX._NEWLINE_En la guerra civil anglesa (1642\xe2\x80\x9345) la ciutat va fer costat a la facci\xc3\xb3 dels parlamentaris i no en va resultar afectada directament pel conflicte. Durant els segles XVIII i XIX el creixement va ser lent, un 8-9% per d\xc3\xa8cada entre el 1801 i el 1861, comparat amb el 31% per d\xc3\xa8cada a londres en el mateix per\xc3\xadode. El ferrocarril va arribar relativament tard (1858). El 1869 l'extensi\xc3\xb3 de la ciutat va topar amb els l\xc3\xadmits de les terres del comte de Verulam, per\xc3\xb2 es va anar guanyant terreny per edificar restant-lo a les terres dels pagesos i, entre el 1891 i el 1901 la poblaci\xc3\xb3 va cr\xc3\xa9ixer un 37%. L'any 1877, en resposta a una petici\xc3\xb3 popular, la reina Vict\xc3\xb2ria va concedir el t\xc3\xadtol de ciutat i el de catedral a l'esgl\xc3\xa9sia de l'antiga abadia.\n_START_SECTION_\nAdministraci\xc3\xb3\n_START_PARAGRAPH_\nEl 1539 es va constituir el burg de Sant Albans, que aplegava els territoris de l'antiga abadia, m\xc3\xa9s les parr\xc3\xb2quies de sant Miquel i de sant Pau. Amb la llei del 1835 els l\xc3\xadmits es van ampliar per incorporar la parr\xc3\xb2quia de sant Esteve. El 1887, l'esgl\xc3\xa9sia de l'antiga abadia va ser declarada catedral i Sant Albans va adquirir l'estatus de ciutat (city); en aquesta ocasi\xc3\xb3 els l\xc3\xadmits es van tornar a ampliar per incloure la parr\xc3\xb2quia de Sandridge. Amb la llei del 1894 les parr\xc3\xb2quies abans esmentades van formar un districte rural_NEWLINE_Des del 1974 St Albans va esdevenir un districte urb\xc3\xa0. L'administraci\xc3\xb3 dep\xc3\xa8n de dos organismes: el Consell del Comtat de Hertfordshire i el del Districte Urb\xc3\xa0 Ciutat de Saint Albans, cadascun amb compet\xc3\xa8ncies diferents.\n_START_SECTION_\nEsports\n_START_PARAGRAPH_\nA St Albans es practiquen molts esports, hi ha un club de criquet, un equip de futbol, un club de gimn\xc3\xa0stica, el St Albans Centurions Rugby League juga en la primera lliga de rugbi, tamb\xc3\xa9 hi ha un equip de rugbi femen\xc3\xad anomenat Saracens. Altres esports que es practiquen s\xc3\xb3n el patinatge i el parkour."